
Reglementări comunitare şi naţionale în domeniul sistemelor de pensii

1. PREOCUPĂRI EUROPENE ÎN DOMENIUL REFORMEI SISTEMELOR DE PENSII 

Modelul european al statului social gravitează în jurul a trei direcţii de intervenţie: formarea profesională, un sistem minim de protecţie şi sistemul de pensii.

În ultimii ani, sistemele de pensii din statele Uniunii Europene au făcut obiectul unor profunde transformări. Aceste modificări au apărut din îngrijorările legate de sustenabilitatea economică viitoare, din cauza implicaţiilor sociale legate de îmbătrânirea populaţiei şi de încetinirea creşterii economice, cu repercusiuni nemijlocite pe piaţa muncii şi asupra nivelului ocupării forţei de muncă.

Analizând sistemele naţionale de pensii, se observă existenţa unor structuri şi a unei legislaţii, în domeniu, foarte variate. Sistemul de pensii este un sector-cheie al durabilităţii modelului social în Uniunea Europeană, atât în ceea ce priveşte implicaţiile legate de impactul financiar, cât şi a celor legate de ocuparea forţei de muncă.

Îmbătrânirea populaţiei europene exercită, pe termen mediu, o presiune importantă asupra societăţii, asupra pieţei muncii, productivităţii şi finanţelor publice.

Conform unui studiu întreprins de Comisia Europeană, mai mult de o treime din regiunile din UE înregistrează o scădere demografică semnificativă, ceea ce duce la concluzia că, în anul 2030, Europa va înregistra o scădere cu 21 de milioane a populaţiei cu vârstă de muncă, în timp ce numărul persoanelor în vârstă ar creşte cu 40 de milioane.

Răspunsul UE la o asemenea realitate vizează, pe de o parte, “îmbătrânirea activă”, inclusiv printr-o reformă a pieţei muncii şi, pe de altă parte, reforma sistemului de pensii. Prelungirea vieţii active în câmpul muncii presupune:

· stimularea lucrătorilor pentru a rămâne mai mult timp în viaţa activă;

· promovarea educaţiei permanente, pentru a evita rămânerea în urmă în domeniul competenţelor;

· menţinerea unei stări adecvate de sănătate a populaţiei vârstnice.

Promovarea egalităţii de tratament între femei şi bărbaţi introduce, pe lângă obiectivul măririi vârstei de pensionare, pe acela al egalizării graduale a vârstei de pensionare pentru femei şi bărbaţi. Aceste obiective sunt avute în vedere în cadrul reformei sistemelor de pensii din diferite state membre ale Uniunii Europene.

Lucrătorii activi dispun, în prezent, de locuri de muncă mult mai puţin stabile, ceea ce creează un parcurs mai puţin previzibil în câmpul muncii şi de aici lipsa unor garanţii contributive pentru a susţine actualele sisteme de pensii.

Uniunea Europeană, luând act de această realitate, urmăreşte promovarea altor categorii de lucrători, cum ar fi femeile şi persoanele mai în vârstă, pentru a asigura un fond contributiv adecvat.

În cadrul dezbaterilor din Consiliile Europene s-a accentuat, în ultimii ani, faptul că sistemele de protecţie socială sunt componente esenţiale ale modelului de dezvoltare. Conceptul european a permis conturarea condiţiilor de bunăstare proprii unei societăţi echitabile, garantând, totodată, creşterea economică.

Dintre Consiliile Europene la care au fost abordate aspecte legate de reforma sistemelor de protecţie socială, pot fi menţionate:

· Consiliul European de la Lisabona (martie 2000), în cadrul căruia s-au definit obiectivele de adecvare şi durabilitate a sistemelor de pensii în Europa, cu o viziune pe termen lung, legată de evaluarea problemelor structurale (îmbătrânirea populaţiei, şomajul etc.). A fost introdus conceptul de “coordonare deschisă” între politicile statelor individuale în domenii precum protecţia socială, cu respectarea principiului subsidiarităţii.

Strategia de la Lisabona, adoptată la Consiliul European din martie 2000, vizează transformarea Uniunii în “economia, bazată pe cunoaştere, cea mai competitivă şi cea mai dinamică din lume, capabilă de o creştere economică durabilă, însoţită de o îmbunătăţire din punct de vedere calitativ şi cantitativ a ocupării forţei de muncă, de o mai mare coeziune socială şi de o sporită protecţie a mediului înconjurător”, în perspectiva anului 2010.

· Consiliul European de la Göteborg (iunie 2001), la care au fost aprobate trei principii în domeniul reformei sistemului de pensii:

· adecvarea sistemului de pensii, prevenind excluziunea socială, menţinând un standard adecvat de viaţă şi promovând solidaritatea socială;

· sustenabilitatea financiară a sistemelor de pensii prin intermediul creşterii nivelului de ocupare a forţei de muncă, crearea unor sisteme de pensii durabile în contextul solidităţii finanţelor publice, realizarea unui echilibru între prestaţiile contributive, dezvoltarea sistemelor de pensii şi o capitalizare adecvată şi stabilă din punct de vedere financiar;

· adaptabilitatea şi flexibilitatea sistemelor de pensii în conformitate cu principiile introduse de modelele ocupaţionale şi profesionale.

· Consiliul European de la Laeken (decembrie 2001), la care a fost aprobată aplicarea metodei de coordonare deschisă în domeniul pensiilor, pentru a veni în ajutorul statelor membre să elaboreze, gradual, politici comune în domeniul reformei pensiilor. Au fost specificate cele trei principii-cheie în domeniul reformei sistemelor de pensii (adecvare, sustenabilitate şi modernizare), divizate în 11 subobiective, care pot fi realizate în mod concret în cadrul politicilor naţionale.

1) Adecvarea sistemului de pensii se referă la garantarea capacităţii sistemelor de pensii de a realiza obiectivele sociale stabilite de statele membre, prin intermediul înlăturării riscului de sărăcie pentru persoanele de vârsta a treia, garantând acestui segment de populaţie o participare activă la viaţa publică - socială şi culturală. S-a apreciat că trebuie asigurat tuturor accesul la mecanismele specifice sistemului de pensii, public sau privat, astfel încât să se asigure menţinerea, în limite rezonabile, a standardului de calitate a vieţii pensionarilor. În cadrului Consiliului s-a subliniat faptul că trebuie promovată solidaritatea la nivel inter- şi intrageneraţional.

2) Sustenabilitatea financiară a sistemelor de pensii prin care se urmăreşte continuarea strategiilor menite să asigure sisteme de pensii solide din punct de vedere financiar şi politici de reformă a pieţei muncii în scopul creşterii nivelului de ocupare a forţei de muncă. S-a subliniat, de asemenea, necesitatea stabilirii unor norme menite să stimuleze rămânerea cât mai îndelungată pe piaţa muncii - în consecinţă, amânarea pensionării - pentru a favoriza alternativa pensionării progresive. Sistemele de pensii urmează să fie reformate şi introduse politici fiscale cu obiectivul global de menţinere a sustenabilităţii financiare. În cadrul Consiliului s-a subliniat necesitatea introducerii elementelor de reformă a sistemelor de pensii, capabile să asigure un raport echilibrat între exigenţele populaţiei active şi cele ale persoanelor pensionate.

3) Adaptabilitatea şi flexibilitatea sistemelor de pensii presupune elaborarea unor politici în domeniul pensiilor care, fără a aduce atingere coerenţei sistemelor fiscale, să fie în măsură să răspundă schimbărilor aduse de noile politici pe piaţa muncii, cu referire directă la diferitele categorii profesionale – lucrători atipici, lucrători autonomi, lucrători interesaţi de regimuri flexibile de lucru etc. Se urmăreşte introducerea în domeniul protecţiei sociale a unor măsuri menite să garanteze respectarea principiului egalităţii de tratament între sexe. Se apreciază că sistemele de pensii trebuie să fie mai transparente şi adaptabile la evoluţia sistemelor socio-economice, să devină mai sigure şi mai uşor de controlat în proiectarea lor viitoare, promovând orice consens cu privire la politici şi la reforma sistemelor de pensii.

· Consiliul European de la Barcelona (martie 2002)

În cadrul acestui Consiliu, propunerea privind accelerarea reformei sistemelor de pensii, reducerea încurajării pensionării anticipate şi promovarea unor parcursuri care să favorizeze ieşirea flexibilă şi graduală de pe piaţa muncii, în scopul de a spori numărul lucrătorilor în vârstă, a fost considerată ca obiectiv prioritar.

· Consiliul European de la Bruxelles (martie 2003)

A fost promovată intensificarea eforturilor statelor membre pentru a reforma sistemele de protecţie socială bazate pe principiile solidarităţii şi integrării sociale. S-a semnalat urgenţa elaborării unor politici care să abordeze în mod concertat temele legate de ocuparea forţei de muncă şi de protecţie socială, fiind evidenţiată şi necesitatea introducerii reformei sistemelor de pensii, în scopul asigurării unor pensii adecvate, ţinând cont şi de îmbătrânirea populaţiei.

· Consiliul European de la Salonic (iunie 2003)

În cadrul Consiliului au fost elaborate liniile directoare cu privire la politicile vizând creşterea economică şi sporirea ocupării forţei de muncă, în deplin acord cu obiectivele fixate la Consiliul European de la Lisabona – echilibru între flexibilitatea noilor modele din domeniul muncii şi nivele adecvate de securitate socială, facilitarea mobilităţii în câmpul muncii şi formarea profesională continuă pentru îndeplinrea unor activităţi de calitate superioară. A fost reafirmată necesitatea transpunerii de urgenţă în practică a reformei sistemelor de pensii, în scopul de a nu afecta costurile legate de securitatea socială a viitoarelor generaţii.

· Consiliul European de la Bruxelles (octombrie 2003)

S-a evidenţiat necesitatea întăririi proceselor de coordonare ale politicilor elaborate de statele membre în domeniul protecţiei sociale, contribuind la o reformare armonizată a sistemelor existente de pensii.

· Raportul ECOFIN din anul 2005 cu privire la reformele structurale

Pe baza proiectului de raport, prezentat în ianuarie 2005, s-a solicitat diferitelor state să continue reforma sistemelor de pensii, reducând perioada de tranziţie către un nou sistem contributiv.

Pe 2 februarie 2005, Comisia Europeană a prezentat o serie de propuneri în vederea revizuirii şi relansării Strategiei de la Lisabona, după parcurgerea primei jumătăţi a intervalului avut în vedere la elaborarea acesteia, propunerile reprezentând o reală “reînnoire” economică, socială şi a abordării problemelor de mediu în Europa.

Unul din obiectivele vizate în cadrul Strategiei se referă la modernizarea sistemelor de protecţie socială la nivel comunitar. Dintre aspectele urmărite, pot fi menţionate:

· nivelul de ocupare a forţei de muncă să atingă 70% în perspectiva anului 2010;

· gradul de ocupare a forţei de muncă feminine să ajungă la 60% până în anul 2010;

· nivelul de angajare a lucrătorilor de peste 55 de ani să ajungă la 50% până în anul 2010.

La nivel comunitar, se preconizează:

· îndepărtarea barierelor din calea mobilităţii forţei de muncă (de exemplu, recunoaşterea calificărilor, a sistemului de acordare a pensiilor, o mai eficientă circulaţie a informaţiilor etc.);

· utilizarea Fondului Social European pentru a sprijini investiţiile în pregătirea profesională, în politici active în domeniul forţei de muncă, în organizarea muncii, sprijinirea capacităţii instituţionale, reforma administraţiei publice şi a sistemului de pensii;

· întreprinderea unor reforme preconizate în cadrul Strategiei europene de ocupare a forţei de muncă.

În acelaşi an 2005, Comisia Europeană a propus revizuirea Strategiei europene privind ocuparea forţei de muncă, având la bază Planul de acţiune privind obiectivele de la Lisabona

Conform acestei propuneri, statelor membre le revine sarcina de a:

· reduce povara fiscală, în special în cazul câştigurilor mici;

· aduce evoluţiile salariale în conformitate cu sporurile de productivitate;

· revizui prevederile contractului de muncă pentru a asigura un echilibru adecvat între flexibilitate şi securitate a locului de muncă;

· spori participarea feminină pe piaţa muncii (extinderea concediului parental şi în cazul taţilor, facilităţi de îngrijire a copiilor, a persoanelor în vârstă sau cu handicap);

· promova “îmbătrânirea activă” şi reduce pensionarea anticipată;

· diminua şomajul în rândul tinerilor, printr-o adecvată pregătire profesională;

· reduce economia paralelă, printr-o mai bună informare asupra prevederilor legale privind accesul lucrătorilor străini la protecţie socială;

· crea un mediu de afaceri sănătos pentru noile firme şi IMM-uri, acestea reprezentând o importantă sursă de noi locuri de muncă.

Instituţiilor publice le revine un rol fundamental în transpunerea în practică a politicilor menite să asigure un just echilibru între creşterea economică şi echitatea socială.

Forurile europene apreciază că dimensiunea socială în cadrul revizuirii strategiei de la Lisabona trebuie să fie întărită prin accentuarea metodei de coordonare deschisă. Această metodă referitoare la protecţia şi integrarea socială trebuie să fie inclusă mai eficient în cadrul revizuirii strategiei de la Lisabona, atât la nivel naţional cât şi comunitar, în scopul asigurării faptului că politicile din domeniul economic, al ocupării forţei de muncă şi cele sociale vor avea efecte benefice care să se susţină reciproc şi a realităţii că protecţia socială este considerată ca un factor activ al politicilor elaborate.

Metoda coordonării deschise poate sprijini statele membre în înţelegerea şi ulterioara perfecţionare a sistemelor naţionale de protecţie socială. 

Extinderea Uniunii Europene la 25 de state (mai 2004) a avut un impact puternic atât asupra pieţei muncii cât şi, în consecinţă, asupra sistemelor de protecţie socială. 

Cheltuielile legate de domeniul sistemelor de pensii au o pondere însemnată din PIB în fiecare stat membru, chiar dacă această pondere prezintă diferenţe semnificative.


2. DIRECTIVE EUROPENE

Articolul 119 (actualul art. 141) din Tratatul CE (Tratatul de la Roma) prevede că fiecare stat membru asigură aplicarea principiului conform căruia femeile şi bărbaţii ar trebui să primească remuneraţie egală pentru muncă egală; remuneraţie poate fi considerat salariul minim sau de bază obişnuit şi orice plată, fie în numerar sau în natură, pe care lucrătorul le primeşte, direct sau indirect, de la angajatorul său pentru încadrarea sa în muncă. 

Curtea de Justiţie a interpretat art. 119 (actual art. 141) din Tratatul CE astfel încât discriminarea între bărbaţi şi femei în regimul profesional de securitate socială este interzisă în general şi nu numai cu privire la stabilirea vârstei pentru dreptul la pensie sau când o pensie profesională este oferită prin intermediul indemnizaţiei pentru pensionare obligatorie pe motive economice.

Directivele europene care conţin prevederi referitoare la vârsta de pensionare:

· Directiva 79/7/CEE din 19 decembrie 1978 privind aplicarea progresivă a principiului egalităţii de tratament între bărbaţi şi femei în domeniul securităţii sociale;
· Directiva 86/378/CEE din 24 iulie 1986 privind aplicarea principiului egalităţii de tratament între bărbaţi şi femei în regimurile profesionale de securitate socială;
· Directiva 96/97/CE din 20 decembrie 1996, care modifică Directiva 86/378/CEE privind punerea în aplicare a principiului egalităţii de tratament pentru bărbaţi şi femei în regimurile profesionale de securitate socială;
· Directiva 2006/54/CE  din 5 iulie 2006 asupra punerii în aplicare a principiului egalităţii de şanse şi de tratament între bărbaţi şi femei în domeniul angajării şi al ocupării forţei de muncă.
Directiva Consiliului 79/7/CEE din 19 decembrie 1978, în articolul 7 prevede următoarele: 
„Prezenta directivă nu aduce atingere dreptului statelor membre de a exclude din domeniul său de aplicare: 

· stabilirea vârstei de pensionare în scopul acordării pensiei pentru limită de vârstă şi posibilele consecinţe ale acesteia pentru alte prestaţii.”
 Directiva 86/378/CEE din 1986 a fost modificată prin Directiva 96/97/CE din 1996.  Astfel, articolul 6  modificat, prevede:


„Dispoziţiile contrare principiului egalităţii de tratament includ pe cele bazate pe sex, fie direct sau indirect, în special prin referire la starea civilă sau situaţia familială, pentru: 

· a stabili norme diferite cu privire la vârsta de intrare în regimul profesional sau perioada minimă de încadrare în muncă sau calitatea de membru al regimului, necesară pentru  a obţine prestaţiile acestuia;
·  a stabili norma diferite, cu excepţia celor prevăzute pentru rambursarea contribuţiilor atunci când un lucrător părăseşte un regim profesional fără a fi îndeplinit condiţiile care garantează un drept amânat pentru prestaţii pe termen lung;
· a stabili condiţii diferite pentru acordarea prestaţiilor sau pentru a restricţiona aceste prestaţii lucrătorilor de un sex sau altul;
· a fixa vârste de pensionare diferite.”
Articolul 9 a fost, de asemenea, modificat, iar textul referitor la vârsta de pensionare are următorul conţinut:

„În ceea ce priveşte lucrătorii independenţi, statele membre pot amâna aplicarea obligatorie a principiului egalităţii de tratament cu privire la :

· stabilirea vârstei de pensionare penstru acordarea pensiilor pentru vechime în muncă şi posibilele implicaţii care decurg din alte prestaţii, fie până la data la care această egalitate este realizată în regimurile profesionale legale, fie, cel târziu, până când această egalitate este impusă printr-o directivă.”
Directiva 2006/54/CE  din 5 iulie 2006 privind punerea în aplicare a principiului egalităţii de şanse şi de tratament între bărbaţi şi femei în domeniul angajării şi al ocupării forţei de muncă prevede în articolul 9 următoarele: 
1. „Exemple de discriminare: sunt considerate dispoziţii contrare principiului egalităţii de tratament cele care sunt bazate pe diferenţe de sex, direct sau indirect, pentru:

· stabilirea persoanelor admise pentru a participa la un regim profesional de securitate socială;
·  fixarea caracterului obligatoriu sau facultativ al participării la un regim profesional de securitate socială;
· stabilirea de norme diferite cu privire la vârsta de intrare în regimul profesional sau perioada minimă de încadrare în muncă, necesară pentru  a obţine prestaţiile acestuia;
· stabilirea de condiţii diferite pentru acordarea prestaţiilor, sau pentru a restricţiona aceste prestaţii, lucrătorilor de un sex sau altul;
· impunerea de vârste diferite de pensionare.”

